Mikä tappoi 13 majesteettista kotkaa?
Yhdysvalloissa Marylandista on löydetty kuolleena 13 valkopäämerikotkaa. Lintujen epäillään joutuneen mahdollisesti myrkytetyksi.
Eläintensuojelu ja –luontojärjestöt ovat luvanneet yhteensä 25 000 dollarin palkkion vihjeestä, joka johtaa syyllisten kiinniottoon.
CNN:n mukaan kotkista neljä löysi pellolla viime lauantaina sarvia etsimässä ollut mies. Mies ilmoitti löydöstään viranomaisille. Paikallisten villieläinasiantuntijoiden etsinnöissä alueelta löytyi kuolleena yhdeksän valkopäämerikotkaa lisää.
– Tämä on suurin joukkokuolema yhdellä alueella Marylandissa 30 vuoteen, Marylandin poliisia edustava Candy Thomson kommentoi CNN:lle.
Thomson viittasi aiempaan alueella sattuneeseen tapaukseen, jossa kahdeksan valkopäämerikotkan epäiltiin joutuneen myrkytetyksi. Testeissä ei saatu tuolloin kuitenkaan varmoja tuloksia.
Nyt löydettyjen lintujen kuolinsyy ei ole myöskään vielä selvillä. Linnut on lähetetty tutkittavaksi Oregoniin.
Valkopäämerikotka ei ole enää luokiteltu uhanalaiseksi Yhdysvalloissa, mutta se on suojeltu lailla.